CELEX: C2005/057/47
Language: sk
Date: 2005-03-05 00:00:00
Title: Vec C-470/04: Žaloba podaná dňa 19. novembra 2004: Thomas Peyker proti Komisii Európskych spoločenstiev

5.3.2005   
            
            
               SK
            
            
               Úradný vestník Európskej únie
            
            
               C 57/28
            
         Žaloba podaná dňa 19. novembra 2004: Thomas Peyker proti Komisii Európskych spoločenstiev
   (Vec C-470/04)
   (2005/C 57/47)
   Jazyk konania: francúzština
   Thomas Peyker, bydliskom v Saint Domingue (Dominikánska republika), v zastúpení: Sébastien Orlandi, Albert Coolen, Jean-Nöel Louis a Etienne Marchal, advokáti, ktorí si zvolili adresu na doručovanie v Luxemburgu, podal dňa 19. novembra 2004 na Súdny dvor Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súdny dvor:
   
               —
            
            
               zrušil rozhodnutie Komisie o pridelení bodov tvoriacich „balík“, ako aj rozhodnutie nepovýšiť žalobcu do platovej triedy A6 v súvislosti s hodnotiacim obdobím 2003,
            
         
               —
            
            
               zaviazal Komisiu Európskych spoločenstiev na náhradu trov konania.
            
         Žalobné dôvody a hlavné tvrdenia
   Žalobca v tejto veci namieta proti rozhodnutiu orgánu povereného menovaním o zamietnutí povýšenia žalobcu do platovej triedy A6 v súvislosti s hodnotiacim obdobím 2003 a proti prideleniu bodov za zásluhy/prednostných bodov tvoriacich „balík“, ktoré sú z tohto hľadiska nedostatočné.
   Na podporu svojich tvrdení sa žalobca odvoláva na porušenie článkov 43 a 45 Služobného poriadku, ako aj zásady nediskriminácie a práva na služobný postup.
   V tejto súvislosti žalobca uvádza, že skutočnosť, že mu bolo odmietnuté pridelenie dodatočného počtu zvláštnych bodov len preto, že hoci bol svojím generálnym riaditeľstvom navrhnutý na povýšenie za predchádzajúce hodnotiace obdobie, nedosiahol hranicu 150 % možností povýšenia, ho kladie na roveň úradníkom, ktorí za predchádzajúce hodnotiace obdobie neboli svojimi nadriadenými navrhnutí na povýšenie, čím bola porušená zásada, na základe ktorej sú kritériom rozhodujúcim pre každé povýšenie zásluhy.
   Ďalej, prechodné prednostné body boli v tomto prípade pridelené bez zohľadnenia hodnotiacich správ za uvedené obdobie a bez vykonania porovnávacieho hodnotenia zásluh.